Vagtchef ved Nordjyllands Politi, Bruno Brix forklarer, at biltyven spurgte, om de tre unge,  to piger og en dreng, ville påkøres. De svarede i sjov, ja. - Derfor er jeg ikke i tvivl om, at påkørslen var med vilje, siger Bruno Brix. Den ene pige fik ved påkørslen flere brud på den ene fod og den anden fik flere knubs. Begge er indlagt på Hobro Sygehus. Drengen skulle efter sigende også have fået knubs. Dog ikke så alvorligt, som de to andre. - Vi håber at en afhøring af de tre, måske kan lede os frem til, hvem gerningsmanden er, siger vagtchefen. Han håber ligeledes på, at nogen har set bilen køre rundt i Hobro og omegn. Den blev nemlig stjålet for 14 dage siden. Kort efter påkørslen blev bilen, en blå Toyota Van med registreringsnummer SV 97513, fundet, men biltyven var væk. Nordjyllands Politi kan kontaktes på telefon 114.

Referat:
En biltyv påkørte med vilje søndag morgen tre unge i Vestergade i Hobro. To af de unge er indlagt på Hobro Sygehus.